૧૮૫૭ના સ્વાતંત્ર્યસંગ્રામ સમયે ફાર્બસે ભારતની પ્રજાના અવાજને આલેખવા માટે પ્રયત્ન કર્યો. એક અંગ્રેજ અમલદાર હોવા છતાં એમણે વસ્તુસ્થિતિનું વાસ્તવિક મૂલ્યાંકન કરતાં કહ્યું, ‘લોકોના ઉપર અનેક પ્રકારની અન્યાય થયા તેથી જ બળવો થયો.’ વળી એમણે લખ્યું, ‘અન્યાય થાય છે એવું સમજી જે દેશની પ્રજા સક્રિય થઇ હોય, તે દેશ પર કદાપિ શાસન કરી શકાય નહીં. (માટે અન્યાય કરવો નહીં) એવું લોર્ડ એલેન્બરો વદે છે તે યથાર્થ સત્ય છે.’ ફાર્બસ ઈંગ્લૅન્ડ પણ ગયા, પણ ત્યાં રહીને ભારતની પ્રજાનો અવાજ ત્યાંના અખબારો સુધી પહોંચાડ્યો હતો. ભારતવાસીઓ માટે જ્યારે મહાઘાતકી, જંગલી અને ક્રોધી એવાં વિશેષણોથી ઈંગ્લૅન્ડમાં લેખો લખાતા હતા, ત્યારે ફાર્બસે યુરોપમાં ભારતનો પક્ષ બતાવવાનો પ્રયાસ કર્યો એટલું જ નહીં, પણ દૃઢતાપૂર્વક કહ્યું હતું કે ‘ભારતમાં અંગ્રેજો અને એમની સુકુમાર સ્ત્રીઓ સલામત છે.’